text: Първият робот за дезинфекция срещу COVID-19 пристига...
  02.08.2021 12:16 2183
  На 3 август, вторник, в Пловдив ръководителят на Представителството на Европейската комисия в България Цветан Кюланов ще участва в церемония в УМБАЛ "Свети Георги" по приемането на първия у нас специализиран робот за дезинфекция срещу коронавирус, доставен по линия на Европейския съюз.
  В бюджета на ЕС са заделени общо 12 милиона евро за закупуване на поне 200 робота в лечебни заведения, които са на първа линия в борбата с пандемията. Средствата са по линия на Инструмента за спешна подкрепа, а устройствата се доставят от датската компания UVD robots, която спечели търга за спешна поръчка.
  Европейската комисия вече е дарила роботи за дезинфекция на болници в 22 държави: Австрия, Белгия, Хърватия, Кипър, Дания, Германия, Гърция, Естония, Ирландия, Испания, Италия, Латвия, Литва, Люксембург, Малта, Нидерландия, Полша, Португалия, Словения, Словакия, Чешката република и Швеция.
  Освен ръководството на болницата на събитието утре се очаква да присъстват представители на Министерството на здравеопазването, Посолството на Кралство Дания, на фирмата доставчик на роботите и на българския й ексклузивен дистрибутор.